CELEX: 32017R0840
Language: sk
Date: 2017-05-17 00:00:00
Title: Vykonávacie nariadenie Komisie (EÚ) 2017/840 zo 17. mája 2017, ktoré sa týka neschválenia účinnej látky ortosulfamurón v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Text s významom pre EHP )

18.5.2017   
            
            
               SK
            
            
               Úradný vestník Európskej únie
            
            
               L 125/10
            
         VYKONÁVACIE NARIADENIE KOMISIE (EÚ) 2017/840
   zo 17. mája 2017,
   ktoré sa týka neschválenia účinnej látky ortosulfamurón v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 13 ods. 2,
   keďže:
   
               (1)
            
            
               Pokiaľ ide o postup a podmienky schvaľovania, je potrebné v súlade s článkom 80 ods. 1 písm. a) nariadenia (ES) č. 1107/2009 uplatňovať smernicu Rady 91/414/EHS (2) na účinné látky, v súvislosti s ktorými sa pred 14. júnom 2011 prijalo rozhodnutie v súlade s článkom 6 ods. 3 uvedenej smernice. V prípade ortosulfamurónu boli podmienky uvedené v článku 80 ods. 1 písm. a) nariadenia (ES) č. 1107/2009 splnené rozhodnutím Komisie 2006/806/ES (3).
            
         
               (2)
            
            
               V súlade s článkom 6 ods. 2 smernice 91/414/EHS bola 4. júla 2005 Taliansku doručená žiadosť spoločnosti Isagro S.p.A. o zaradenie účinnej látky ortosulfamurón do prílohy I k smernici 91/414/EHS. Rozhodnutím 2006/806/ES sa potvrdilo, že dokumentácia je „úplná“ v tom zmysle, že v zásade spĺňa požiadavky na údaje a informácie stanovené v prílohách II a III k smernici 91/414/EHS.
            
         
               (3)
            
            
               Účinky tejto účinnej látky na ľudské zdravie, zdravie zvierat a na životné prostredie boli vyhodnotené v súlade s ustanoveniami článku 6 ods. 2 a 4 smernice 91/414/EHS, pokiaľ ide o používania navrhované žiadateľom. Určený spravodajský členský štát predložil 27. júla 2012 návrh hodnotiacej správy. V súlade s článkom 6 ods. 3 nariadenia Komisie (EÚ) č. 188/2011 (4) bol žiadateľ požiadaný o doplnenie informácií. Vyhodnotenie doplňujúcich informácií Talianskom bolo predložené vo forme dodatkov k návrhu hodnotiacej správy a v auguste 2013 skompletizované Európskym úradom pre bezpečnosť potravín (ďalej len „úrad“).
            
         
               (4)
            
            
               Návrh hodnotiacej správy bol preskúmaný členskými štátmi a úradom. Úrad predložil 3. septembra 2013 Komisii svoje závery z hodnotenia účinnej látky ortosulfamurón z hľadiska rizika pesticídov (5). Úrad dospel k záveru, že dostupné informácie o povahe rezíduí v prvotných a nasledujúcich plodinách spolu s chýbajúcimi toxikologickými informáciami a posúdením príjmu v prípade niektorých rastlinných metabolitov neumožňujú dokončiť posúdenie rizika pre spotrebiteľov. Navyše nie je možné dokončiť ani posúdenie rizika pre pôdne a vodné organizmy. Okrem toho úrad zistil, že v prípade niektorých metabolitov existujú obavy, a preto nebolo možné dokončiť ani posúdenie expozície podzemných vôd.
            
         
               (5)
            
            
               Komisia vyzvala žiadateľa, aby predložil svoje pripomienky k záveru úradu a v súlade s článkom 9 ods. 1 nariadenia (EÚ) č. 188/2011 k návrhu revíznej správy. Žiadateľ predložil svoje pripomienky, ktoré boli dôkladne preskúmané.
            
         
               (6)
            
            
               Napriek argumentom, ktoré žiadateľ predložil, však nebolo možné vyvrátiť obavy zistené/uvedené v odôvodnení 4.
            
         
               (7)
            
            
               V dôsledku toho sa nepreukázalo, že od prípravkov na ochranu rastlín obsahujúcich ortosulfamurón je možné očakávať, že za navrhnutých podmienok používania vo všeobecnosti spĺňajú požiadavky stanovené v článku 5 ods. 1 písm. a) a b) smernice 91/414/EHS.
            
         
               (8)
            
            
               V súlade s článkom 13 ods. 2 nariadenia (ES) č. 1107/2009 by sa preto ortosulfamurón nemal schváliť.
            
         
               (9)
            
            
               V súlade s článkom 8 ods. 1 písm. b) smernice 91/414/EHS sa členským štátom umožnilo udeliť dočasné autorizácie prípravkov na ochranu rastlín s obsahom ortosulfamurónu na počiatočné obdobie troch rokov. Vykonávacím rozhodnutím Komisie 2013/205/EÚ (6) sa členským štátom povolilo predĺžiť dočasné autorizácie ortosulfamurónu o obdobie končiace najneskôr 30. apríla 2015.
            
         
               (10)
            
            
               Platnosť všetkých existujúcich autorizácií vypršala, preto nie je potrebné poskytnúť dodatočnú lehotu na zrušenie autorizácií prípravkov na ochranu rastlín s obsahom ortosulfamurónu.
            
         
               (11)
            
            
               Toto nariadenie nemá vplyv na predloženie ďalšej žiadosti týkajúcej sa ortosulfamurónu v súlade s článkom 7 nariadenia (ES) č. 1107/2009.
            
         
               (12)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Neschválenie účinnej látky
   Účinná látka ortosulfamurón sa neschvaľuje.
   Článok 2
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 17. mája 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 309, 24.11.2009, s. 1.
   
      (2)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).
   
      (3)  Rozhodnutie Komisie 2006/806/ES z 24. novembra 2006, ktorým sa v zásade uznáva úplnosť dokumentácie predloženej na podrobné preskúmanie v záujme možného zaradenia orthosulfamuronu do prílohy I k smernici Rady 91/414/EHS (Ú. v. EÚ L 329, 25.11.2006, s. 74).
   
      (4)  Nariadenie Komisie (EÚ) č. 188/2011 z 25. februára 2011, ktorým sa stanovujú podrobné pravidlá vykonávania smernice Rady 91/414/EHS, pokiaľ ide o postup posudzovania účinných látok, ktoré dva roky po oznámení uvedenej smernice neboli na trhu (Ú. v. EÚ L 53, 26.2.2011, s. 51).
   
      (5)  Vestník EFSA (EFSA Journal) (2013) 11(9):3352. K dispozícii online: www.efsa.europa.eu.
   
      (6)  Vykonávacie rozhodnutie Komisie 2013/205/EÚ z 25. apríla 2013, ktorým sa členským štátom povoľuje predĺžiť dočasné povolenia udelené na nové účinné látky acechinocyl, aminopyralid, kyselina askorbová, flubendiamid, gama-cyhalotrín, ipkonazol, metaflumizón, ortosulfamurón, Pseudomonas sp. kmeň DSMZ 13134, pyridalil, pyroxsulam, spiromezifén, tiénkarbazón a topramezón (Ú. v. EÚ L 117, 27.4.2013, s. 20).